Man wat in gesig geskiet is, kry operasie | Netwerk24
Deur Werner Beukes 06 November 2019 15:09
’n Man van Brits in Noordwes wat verby ’n gewapende rooftog gery het en toe in die gesig geskiet is, het Dinsdag ’n ure lange operasie in die Steve Biko- akademiese hospitaal in Pretoria ondergaan.
Stephan du Plessis. Foto: Stephan du Plessis-Facebookblad
Netwerk24Foto: Stephan du Plessis-Facebookblad
“Die operasie het goed verloop,” sê dr. Willem du Plessis, ’n algemene praktisyn en pa van die 35-jarige Stephan, wat Maandag in die gesig geskiet is toe hy met sy bakkie toevallig verby ’n gewapende rooftog by die poskantoor in Mabeskraal gery het.
“Stephan is Dinsdagmiddag 14:45 teater toe en het 17:30 uitgekom,” sê Du Plessis.
Die koeël is uit sy seun se linkersinusholte verwyder en die voorkant van die sinusgedeelte langs sy neus is ook in die operasie herstel.
“Die groot skeur op sy neus is mooi skoongemaak en geheg. Dit is heeltemal suksesvol gedoen behalwe vir ’n klein area waar daar nie weefsel was om te heg nie. Dié area moet natuurlik genees of as dit nie gebeur nie sal hy dalk plastiese chirurgie moet ondergaan,” sê Du Plessis.
Volgens hom behoort sy seun teen die einde van die week uit die hospitaal ontslaan te word.
Stephan, wat ’n koelkamer- en lugversorgingsonderneming bedryf, was Maandag omstreeks 11:00 op pad om opmetings vir die installering van ’n koelkamer te gaan doen toe ’n voortvlugtende rower ’n skoot in sy rigting geskiet en hom in die gesig getref het.
Vyf mans het veiligheidswagte wat kontant vervoer by die poskantoor in Mabeskraal oorrompel en met ’n onbekende bedrag geld weggekom.
’n Gewonde Du Plessis moes self 20 km ver ry voordat hy uiteindelik hulp by die Rietfontein-kliniek in Mabalstad gekry het.
Meer oor: Steve Biko- Akademiese Hospitaal | Stephan Du Plessis | Dr. Willem Du Plessis | Noordwes | Pretoria | Brits | Geskiet